Video: Jag dra miljarde by tot ekonomieRooibok (Argieffoto) Jag dra nie net miljarde rande by tot die ekonomie nie, maar verseker ook die bewaring van wild. Só sê die Suid-Afrikaanse Jagters- en Wildbewaringsvereniging (SA Jagters). Daarby dra die sogenaamde verbruiksjagters die meeste tot die ekonomie by. Fred Camphor, uitvoerende hoof van SA Jagters, sê daar is na raming 200 000 verbruiksjagters in Suid-Afrika –mense wat spesifiek jag om die vleis te gebruik. ŉ Studie deur die Noordwes-Universiteit dui daarop dat internasionale en plaaslike jagters R13,6-miljard in Suid-Afrika bestee het in die 2016/2017-boekjaar. “[Luidens hierdie studie] bestee elkeen van hulle so R58 000 per jaar aan jag. Dit gee vir jou ŉ somtotaal van ŉ bydrae van R11,6 miljard tot die ekonomie,” sê Camphor. Intussen het beroepsjagters en trofeejagters se besteding in Suid-Afrika van R1,2 miljard tot R2 miljard toegeneem. Camphor meen jag se bydrae tot die ekonomie is van onskatbare waarde. “As jy ook dink aan dít wat bestee word om die wild beskikbaar te stel om te jag, sit jy nog ŉ massiewe klomp geld by. Dit is ŉ bydrae wat ŉ mens nie kan ignoreer nie. As jy jag sou stop, sal jy waarskynlik die beste deel van R20 miljard per jaar uit die ekonomie uithaal,” sê hy. Boonop dra jag ook by tot die bevordering van wildbewaring, sê hy. “In die middel vyftigerjare was daar na raming, die parke ingesluit, altesaam ŉ halfmiljoen wilde diere binne die grense van Suid-Afrika. Die beraming is nou 19 miljoen stuks wild.” Dié insetsel is deur eNuus vervaardig. Kyk elke aand om 19:00 op kanaal 144 en 145 op DStv na eNuus.